Χάρης Βαρθακούρης

Ο Χάρης Βαρθακούρης (Αθήνα, 26 Μαρτίου 1975Χάρης Βαρθακούρης - Ελληνική Δισκογραφία) είναι Έλληνας τραγουδιστής, γιος του Γιάννη Πάριου.

 Παιδική ηλικία και Οικογένεια 
Γεννήθηκε στις 26 Μαρτίου του 1975 στην Αθήνα με γονείς τον Γιάννη Πάριο και την Ντίνα Μαρκοπούλου. Έχει έναν ακόμα αδελφό, τον Θανάση, από τον ίδιο γάμο του πατέρα του και δύο ακόμα ετεροθαλείς αδελφούς, τον Μιχαήλ-Άγγελο και το Νικόλα, από τον δεύτερο γάμο του πατέρα του με την Σοφία Αλιμπέρτη.

 Μουσική και σπουδές 
Ο Χάρης, λόγω του πατέρα του, ασχολήθηκε από πολύ μικρός με τη μουσική, για την οποία συνειδητοποίησε την κλίση του αργότερα. Η πρώτη επίσημη επαφή του με τη μουσική συνέβη όταν συνέθεσε και ερμήνευσε -με τον πατέρα του- το τραγούδι του "Πιο καλή η μοναξιά", σε ηλικία δέκα ετών! Το 1992 ο Χάρης πήγε στη Βοστώνη για να σπουδάσει "Εφαρμογή Ηλεκτρονικών Υπολογιστών στη μουσική" και επέστρεψε το 1995 με έτοιμη την μουσική για τον καινούργιο δίσκο του Γιάννη Πάριου "Παρέα Με Τον Χάρη" που κυκλοφόρησε τον Νοέμβριο του 1995.

 Προσωπική ζωή 
Το 2010 παντρεύτηκε, με πολιτικό γάμο, την Αντελίνα Τελώνη-Βαρθακούρη, με την οποία γνωρίστηκαν μέσω Facebook. Μαζί της έχει αποκτήσει δύο κόρες, τη Μελωδία (γενν. 2010) και τη Λιόνα (γενν. 2012).

 Καριέρα 
Η πρώτη του εμφάνιση ήταν το 1999 με τον Γιάννη Πάριο και τον Στέλιο Ρόκκο στο νυχτερινό μαγαζί "Πύλη Αξιού" στην Θεσσαλονίκη.

Το 2000 κυκλοφόρησε το πρώτο του Cd-Single "Προκαταβολικά" (που περιείχε τα τραγούδια "Αδέσποτες οι Νύχτες" και "Τον εαυτό σου να κοιτάς") και λίγο αργότερα ο πρώτος του δίσκος "Αδέσποτες οι νύχτες" με δική του μουσική και στίχους του Γιάννη Πάριου, του Αντώνη Ανδρικάκη, του Άρη Δαβαράκη, του Βαγγέλη Κωνσταντινίδη και της Ναταλίας Γερμανού. 

Το 2002 κυκλοφόρησε το δεύτερο άλμπουμ του "Αδυναμία μου" που περιέχει και την τεράστια επιτυχία τoυ "Βράδια Αξημέρωτα". Την ίδια χρονιά ξεκίνησε η συνεργασία του με τον Τόλη Βοσκόπουλο  και τη Δέσποινα Βανδή στο νυχτερινό μαγαζί Rex.

Πέντε χρόνια μετά, ο Βαρθακούρης επανέρχεται στην καλλιτεχνική σκηνή με νέο Cd-Single "Φώναξε πιο δυνατά" από τη Sony BMG.

Το 2010 κυκλοφόρησε τον τρίτο προσωπικό του δίσκο "Άρχοντας του Κόσμου" που περιέχει το "Φώναξε πιο δυνατά", το "Τα 'πια" και το "Έστω", μεταξύ άλλων.

Ο Χάρης έχει συνθέσει πολλά κομμάτια για τον πατέρα του καθώς και για τους: Αντώνης Ρέμος, Σάκης Ρουβάς, Νατάσα Θεοδωρίδου, Δέσποινα Βανδή, Stan (τραγουδιστής) κ.ά.

Έχει επίσης γράψει μουσική σε διαφημιστικά καθώς και πολλά σήματα και θέματα τηλεοπτικών και ραδιοφωνικών εκπομπών.

Το 2019 ο Χάρης μαζί με τη σύζυγο του, Αντελίνα, συμμετείχαν στο ταξιδιωτικό reality του Star Channel "Globetrotters" όπου και κέρδισαν την πρώτη θέση.

Το 2020 τον βρίσκει παρουσίαστή του νέου Big Brother (Ελλάδα) στον ΣΚΑΪ και από τις 30 Ιανουαρίου 2021 στην εκπομπή "ΣουΚου Family" μαζί με τη σύζυγό του Αντελίνα, που μεταδίδεται τα μεσημέρια του Σαββατοκύριακου στο ίδιο κανάλι.

Παραπομπές

Κατηγορία:Έλληνες τραγουδιστές
Κατηγορία:Έλληνες τραγουδοποιοί
Κατηγορία:Έλληνες στιχουργοί
Κατηγορία:Έλληνες συνθέτες
Κατηγορία:Έλληνες μουσικοί
Κατηγορία:Έλληνες παρουσιαστές